Caladium

Caladium is ’n genus blomplante in die familie Araceae. Daar is meer as 1 000 kultivars van die oorspronklike Suid-Amerikaanse plant Caladium bicolor.

Die genus sluit sewe spesies in wat inheems aan Suid- en Sentraal-Amerika is en ook in Indië, dele van Afrika en op verskeie tropiese eilande voorkom. In kouer gebiede is hulle gewilde huisplante.

Hulle groei in oop dele van ’n woud en op die oewers van riviere, en is rustend in die droë seisoen. Die wilde plante word van 40 tot 90 cm hoog, met blare van 15 tot 45 cm lank en breed.

Eienskappe 
Verskeie spesies word as ornamentele plante gegroei vanweë hul groot, pylpuntvormige blare in wisselende skakerings van wit, pienk en rooi. Die twee vorms wat algemeen gekweek word, is die hart- en lansvormige soorte. Dwergvariëteite word ook gekweek.

Caladiums groei van knolle en kan oorgeplant word deur die bolle te verdeel. In die groeiseisoen hou hulle daarvan om klam maar nie nat te wees nie. Die meeste variëteite verkies gedeeltelike tot volle skadu.

Probleme 
Plantluise kan voorkom. Te veel water, die verkeerde temperatuur en te min lig kan ook die plant skade aandoen.

Alle dele van die plant is giftig. Hulle moenie geëet word nie en kan die vel irriteer.

Spesies 
Baie name is voorgestel vir die verskillende spesies en variëteite in die genus, maar die meeste daarvan is aan ander genera oorgedra of word beskou as sinonieme. Die volgende name word aanvaar:

 Caladium andreanum Bogner
 Caladium bicolor (Aiton) Vent.
 Caladium clavatum Hett., Bogner & J.Boos
 Caladium coerulescens G.S.Bunting
 Caladium humboldtii Raf. Schott
 Caladium lindenii (André) Madison
 Caladium macrotites Schott
 Caladium picturatum K.Koch & C.D.Bouché
 Caladium praetermissum Bogner & Hett.
 Caladium schomburgkii Schott
 Caladium smaragdinum K.Koch & C.D.Bouché
 Caladium steyermarkii G.S.Bunting
 Caladium ternatum Madison
 Caladium tuberosum (S.Moore) Bogner & Mayo

Galery

Verwysings

Eksterne skakels 
 Caladium on theplantlist.org
 Brochure on cultivation from the University of Florida Cooperative Extension Service  (PDF file)

  Hierdie artikel is vertaal uit die Engelse Wikipedia

Huisplante
Sierplante
Tuinplante